মুম্বইয়ে আটক, মাসখানেক পর মৃত্যু কলকাতার পরিযায়ী শ্রমিকের

ওয়েব ডেস্ক: মুম্বইয়ে পুলিশের (Mumbai Police) ‘অবৈধ আটক’-এর এক মাস পর মৃত্যুর কোলে ঢলে পড়লেন কলকাতার পরিযায়ী শ্রমিক গোলাম মন্ডল (৫২)। দীর্ঘ সাত বছর ধরে তিনি মুম্বইয়ে একটি বেসরকারি সংস্থার সাফাইকর্মী হিসেবে কাজ করছিলেন। পরিবার ও সহকর্মীদের অভিযোগ, বৈধ পরিচয়পত্র থাকা সত্ত্বেও তাঁকে অবৈধ অভিবাসী সন্দেহে পুলিশ তুলে নিয়ে যায়।

পরিবারের দাবি, পুলিশি হেফাজতে নির্যাতন এবং অমানবিক ব্যবহারই গোলামের শারীরিক অবস্থার অবনতির কারণ। খাবার না দেওয়া, চিকিৎসার ব্যবস্থা না করা, সব মিলিয়ে মারাত্মক ভাবে অসুস্থ হয়ে পড়েন তিনি। পরে তাঁকে মুক্তি দেওয়া হলেও মুম্বই পৌর সংস্থার একটি ফাঁকা অফিসে রাখা হয়। সেখানেই নিউমোনিয়ায় আক্রান্ত হন।

আরও পড়ুন: হাসপাতাল দুর্নীতি কাণ্ডে আপ নেতার বাড়ি হানা দিল ইডি

কয়েক দিন আগে তিনি কলকাতায় ফেরেন। বাড়ি ফিরে খাওয়া-দাওয়া বন্ধ করে দেন। একাধিক বার তাঁকে হাসপাতালে ভর্তি করানো হয়, কিন্তু শেষ রক্ষা হয়নি। সোমবার তাঁর মৃত্যু হয়।

গোলামের মৃত্যুকে কেন্দ্র করে রাজনৈতিক জলঘোলা শুরু হয়েছে। তৃণমূল কংগ্রেস জানিয়েছে, খুব শীঘ্রই একটি প্রতিনিধি দল শোকাহত পরিবারের সঙ্গে দেখা করতে যাবে। অন্যদিকে, পরিবারের প্রশ্ন, “সব নথি থাকা সত্ত্বেও কেন তাঁকে আটক করা হল?”